‘હું જે કહું છું એ સમજાતું નથી?’ હરિવલ્લભદાસે એને પૂછ્યું. ‘ખાનદાની બતાવીને તું દેવું ચૂકવવા આવ્યો એ જોઈને જ શેઠાણીના આત્માને શાંતિ મળી હશે. હવે આ પૈસાને હાથ અડાડું તો ઉપર એનો આત્મા કકળે...’ અવાજમાં લગીર સખ્તાઈ ઉમેરીને એમણે કહ્યું. ‘મારું કહ્યું કેમ માનતો નથી?’ શેઠાણીના આત્માને દુઃખી કરવાની તારી ઈચ્છા છે?...’ પછી તરત નરમાશથી સમજાવ્યું. ‘જો ભાઈ, આ પૈસા તારી દીકરીને શેઠાણીના આશીર્વાદ સમજીને આપી દેજે. તું એને આપીશ તો શેઠાણી ઉપર બેઠાં બેઠાં રાજી થશે. શેઠાણીએ તને દિલથી મદદ કરેલી એટલે એમનું દિલ દુભાય નહીં એ રીતે મારું કહ્યું માન...’